title: KOMISIJOS DELEGUOTOJI DIREKTYVA (ES) .../… kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti tam tikruose vidaus degimo varikliuose naudojamuose lydmetaliuose

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos pažangos, dėl išimties taikymo švino naudojimui specialioms reikmėms iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (toliau – RoHS 2) III priedas.

               RoHS 2 ribojamas tam tikrų pavojingų medžiagų naudojimas elektros ir elektroninėje įrangoje, kaip numatyta jos 4 straipsnyje. Direktyva įsigaliojo 2011 m. liepos 21 d.

               Ribojamų medžiagų sąrašas pateiktas RoHS 2 II priede. Švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimas jau ribojamas, o bis(2-etilheksil)ftalato (DEHP), benzilbutilftalato (BBP), dibutilftalato (DBP) ir diizobutilftalato (DIBP) naudojimo apribojimai bus taikomi nuo 2019 m. liepos 22 d. arba vėlesnės datos. RoHS 2 III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas RoHS 2 4 straipsnio 1 dalyje nustatytas medžiagų naudojimo apribojimas.

               5 straipsnyje yra nuostata dėl III ir IV priedų derinimo prie mokslo ir technikos pažangos (išimčių įtraukimas, atnaujinimas, keitimas ir išbraukimas). Remiantis 5 straipsnio 1 dalies a punktu, išimtys įtraukiamos į III ir IV priedus tik jei jų įtraukimas neturi neigiamo poveikio aplinkos ir sveikatos apsaugos lygiui, kuris užtikrinamas Reglamentu (EB) Nr. 1907/2006
                  2
               , ir įvykdoma bent viena iš toliau nurodytų sąlygų: jų eliminavimas, konstrukcijos pakeitimas arba pakeitimas medžiagomis arba sudedamosiomis dalimis, kurioms nereikia II priede nurodytų medžiagų, yra moksliškai arba techniškai neįmanomas; neužtikrintas pakaitalų patikimumas; bendras neigiamas poveikis aplinkai, sveikatai ir vartotojų saugai dėl pakeitimo galėtų būti didesnis negu bendras teigiamas poveikis aplinkai, sveikatai ir vartotojų saugai.

               Be to, 5 straipsnio 1 dalyje nustatyta, kad Europos Komisija (Komisija) specialiam naudojimui skirtas EEĮ medžiagas ir sudedamąsias dalis į III ir IV priedų sąrašus įtraukia priimdama atskirus deleguotuosius aktus pagal 20 straipsnį. 5 straipsnio 3 dalyje ir V priede nustatyta išimties taikymo, atnaujinimo arba atšaukimo paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Nuo RoHS 2 paskelbimo Komisija iš ekonominės veiklos vykdytojų pagal 5 straipsnio 3 dalies ir V priedo nuostatas gavo daug paraiškų
                  3
                taikyti naujas ir atnaujinti galiojančias išimtis.

               2017 m. birželio 29 d. Komisija gavo prašymą į III priedą įtraukti naują išimtį, kuria būtų leidžiama naudoti šviną lydmetaliuose, kurie naudojami jutikliuose, vykdikliuose ir variklio valdymo blokuose (angl. ECU), naudojamuose ne tik vartotojams skirtoje įrangoje naudojamų vidaus degimo variklių sistemoms, įskaitant turbokompresorius ir išmetamųjų teršalų kontrolės sistemas, stebėti ir kontroliuoti (prašymas Nr. 2017-7). Išimtį prašoma taikyti 11 kategorijai
                  4
               .

               Siekdama įvertinti prašymą taikyti išimtį, Komisija pradėjo tyrimą, kad atliktų reikiamą techninį ir mokslinį prašymo vertinimą, įskaitant šešių savaičių trukmės atviras internetines konsultacijas
                  5
                su suinteresuotaisiais subjektais dėl šio prašymo. Per konsultacijas su suinteresuotaisiais subjektais gauta viena pastaba.

               Galutinė ataskaita, kurioje pateiktas paraiškos vertinimas, paskelbta
                  6
               , suinteresuotieji subjektai buvo informuoti.

               Po to 2018 m. spalio 29 d. ekspertų posėdyje Komisija konsultavosi su valstybių narių pagal RoHS 2 priimamų deleguotųjų aktų ekspertų grupe. Ekspertai diskutavo dėl šios siūlomos išimties formuluotės aiškumo ir rekomenduojama formuluotė buvo šiek tiek pakeista – visų pirma tekstas papildytas žodžiu „lydmetalis“. Pakeistam pasiūlymui ekspertai pritarė, didžioji dauguma narių nuomonės nepareiškė. Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Pastabų negauta. Atlikti visi pagal 5 straipsnio 3–7 dalis su medžiagų ribojimo išimtimis susiję taikytini veiksmai
                  7
               . Tarybai ir Europos Parlamentui apie visus veiksmus pranešta.

               Galutinėje ataskaitoje ypač pabrėžta toliau pateikiama techninė informacija ir vertinimas:

               ·į prašomos išimties taikymo sritį patenkančiuose varikliuose ir išmetimo sistemose bei šalia jų gali susidaryti tokios ekstremalios sąlygos (aukšta temperatūra, vibracijos lygiai), kad lydmetalio jungtys gali nutrūkti anksčiau laiko. Kiekviename variklyje numatyti tam tikrų tipų jutikliai (taip pat ir vykdikliai bei variklio valdymo blokai), kurie turi būti kruopščiai išbandyti siekiant užtikrinti, kad jie bus patikimi, o varikliai atitiks išmetamųjų teršalų ribines vertes, nustatytas Reglamente (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu.

               ·Šiuo metu aptariamose švino naudojimo srityse reikia daugiau laiko bandymams siekiant įsitikinti, ar esamos bešvinės alternatyvos yra patikimos.

               11 kategorijos vertinimo rezultatai rodo, kad taikant konkrečią išimtį nebus susilpninta Reglamente (EB) Nr. 1907/2006 (REACH) numatyta aplinkos ir sveikatos apsauga, kaip numatyta Direktyvos 2011/65/ES 5 straipsnyje. Be to, prašymas taikyti išimtį atitinka bent vieną iš 5 straipsnio 1 dalies a punkte nurodytų atitinkamų kriterijų: nurodytoms reikmėms patikimų pakaitalų šiuo metu rinkoje nėra ir mažai tikėtina, kad jų netrukus atsiras, todėl pagrįsta išimtį suteikti ilgiausiam penkerių metų laikotarpiui, kuris pradedamas skaičiuoti nuo 2019 m. liepos 22 d.
                  8
               . Kadangi patikimų pakaitalų kol kas nėra, neigiamo socialinio ar ekonominio poveikio dėl pakeitimo per šį laikotarpį nesitikima. Nesitikima ir neigiamo poveikio inovacijoms dėl numatyto galiojimo laikotarpio.

               3.DELEGUOTOJO AKTO TEISINIAI ASPEKTAI

               Deleguotąja direktyva daroma 4 straipsnio 1 dalyje nustatytų apribojimų išimtis, kuri turi būti įrašyta į Direktyvos 2011/65/ES III priedą ir kuria leidžiama naudoti šviną specialioms reikmėms.

               Priemonė – deleguotoji direktyva, kaip numatyta Direktyvoje 2011/65/ES, visų pirma atitinkanti taikomus jos 5 straipsnio 1 dalies a punkto reikalavimus.

               Siūlomos deleguotosios direktyvos tikslas – laikantis RoHS 2 nuostatų bei sąlygų ir joje nustatyta tvarka priderinant III ir IV priedus prie mokslo ir technikos pažangos, prisidėti prie žmonių sveikatos ir aplinkos apsaugos ir priderinti nuostatas prie elektros ir elektroninės įrangos vidaus rinkos veikimo, leidžiant draudžiamas medžiagas naudoti specialioms reikmėms.

               Pagal proporcingumo principą šia priemone neviršijama to, kas būtina nurodytam tikslui pasiekti.

               Pasiūlymas ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2019 08 08

               kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti tam tikruose vidaus degimo varikliuose naudojamuose lydmetaliuose

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  9
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES reikalaujama, kad valstybės narės užtikrintų, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas reikalavimas netaikomas Direktyvos 2011/65/ES III priede išvardytoms reikmėms;

               (2)įvairios elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)švinas yra ribojama cheminė medžiaga, nurodyta Direktyvos 2011/65/ES II priede. 2017 m. birželio 29 d. Komisija pagal Direktyvos 2011/65/ES 5 straipsnio 3 dalį gavo prašymą į tos direktyvos III priedą įtraukti išimtį, kuria būtų leidžiama naudoti šviną lydmetaliuose, kurie naudojami jutikliuose, vykdikliuose ir variklio valdymo blokuose, naudojamuose ne tik vartotojams skirtoje įrangoje naudojamų vidaus degimo variklių sistemoms, įskaitant turbokompresorius ir išmetamųjų teršalų kontrolės sistemas, stebėti ir kontroliuoti (toliau – prašoma išimtis );

               (4)vertinant prašomą išimtį, be kita ko, pagal Direktyvos 2011/65/ES 5 straipsnio 7 dalį konsultuotasi su suinteresuotaisiais subjektais;

               (5)kiekviename į prašomos išimties taikymo sritį patenkančiame variklyje yra tam tikrų tipų jutiklių, vykdiklių ir variklio valdymo blokas, kuriais stebimi ir kontroliuojami jo išmetamieji teršalai siekiant užtikrinti atitiktį Europos Parlamento ir Tarybos reglamentui (ES) 2016/1628
                  10
               . Tokiuose varikliuose ir išmetimo sistemose bei šalia jų gali susidaryti tokios ekstremalios sąlygos (aukšta temperatūra, vibracijos lygiai), kad lydmetalio jungtys gali nutrūkti anksčiau laiko;

               (6)šiuo metu švino naudojimo srityse, kurias apima prašoma išimtis, reikia daugiau laiko bandymams siekiant įsitikinti, ar esami bešviniai pakaitalai yra patikimi;

               (7)dėl patikimų alternatyvų stokos moksliškai ir techniškai neįmanoma tam tikruose degimo varikliuose atsisakyti švino ar jį pakeisti kuo nors kitu. Prašoma išimtis yra suderinama su Europos Parlamento ir Tarybos reglamentu (EB) Nr. 1907/2006
                  11
                ir ją taikant nebus susilpninta juo užtikrinama aplinkos ir sveikatos apsauga;

               (8)todėl tikslinga suteikti prašomą išimtį ir reikmes, kurias ji apima, susijusias su Direktyvos 2011/65/ES I priede nustatyta 11 kategorijos elektros ir elektronine įranga, įtraukti į Direktyvos 2011/65/ES III priedą;

               (9)pagal Direktyvos 2011/65/ES 4 straipsnio 3 dalį ir 5 straipsnio 2 dalies pirmą pastraipą išimtis turėtų būti suteikta ilgiausiam 5 metų laikotarpiui, prasidedančiam 2019 m. liepos 22 d. Atsižvelgiant į nuolatinių pastangų rasti patikimą pakaitalą rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė 5-to mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė 5-to mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2019 08 08

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu
                  http://ec.europa.eu/environment/waste/rohs_eee/adaptation_en.htm

                     (4)

                        Direktyvos 2011/65/ES I priede išvardytos kategorijos: 1. Stambūs namų apyvokos prietaisai 2. Smulkūs namų apyvokos prietaisai 3. Informacinės technologijos ir telekomunikacijų įranga 4. Vartotojų įranga 5. Apšvietimo įranga 6. Elektriniai ir elektroniniai įrankiai 7. Žaislai, laisvalaikio ir sporto įranga 8. Medicinos prietaisai 9. Stebėjimo ir kontrolės prietaisai, įskaitant pramoninius stebėjimo ir kontrolės prietaisus 10. Automatiniai daiktų išdavimo aparatai 11. Kita į išvardytas kategorijas neįtraukta EEĮ.

                     (5)

                  Konsultacijų laikotarpis
                  : nuo 2017 m. spalio 20 d. iki 2017 m. gruodžio 1 d.

                     (6)

                        https://publications.europa.eu/en/publication-detail/-/publication/0814e920-4c55-11e9-a8ed-01aa75ed71a1/language-en.

                     (7)

                        Reikiamų administracinių veiksmų sąrašą galima rasti
                  Komisijos interneto svetainėje
                  . Kuriame etape yra kiekvieno deleguotojo akto projektas galima sužinoti Tarpinstituciniame deleguotųjų aktų registre
                  https://webgate.ec.europa.eu/regdel/#/home
                  .

                     (8)

                        Direktyva 2011/65/ES nustatyti apribojimai 11 kategorijai pradedami taikyti 2019 m. liepos 22 d. 11 kategorijai taikomos išimties galiojimo laikotarpis nustatytas tos direktyvos 5 straipsnio 2 dalyje.

                     (9)

                        OL L 174, 2011 7 1, p. 88.

                     (10)

                        2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama bei panaikinama Direktyva 97/68/EB (OL L 252, 2016 9 16, p. 53).

                     (11)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą (OL L 396, 2006 12 30, p. 1).

    ---documentbreak---

               PRIEDAS

               Į Direktyvos 2011/65/EB III priedą įrašomas šis 44 punktas:

                        „44

                        Švinas lydmetaliuose, kurie naudojami jutikliuose, vykdikliuose ir variklio valdymo blokuose, naudojamuose degimo varikliuose, kuriems taikomas Europos Parlamento ir Tarybos reglamentas (ES) 2016/1628* ir kurie įmontuoti į profesionalams skirtą, tačiau neprofesionalių naudotojų taip pat naudojamą fiksuotoje padėtyje veikiančią įrangą.

                        Taikoma 11 kategorijai ir nustoja galioti 2024 m. liepos 21 d.

               *
                     2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama bei panaikinama Direktyva 97/68/EB (OL L 252, 2016 9 16, p. 53).“


title: KOMISIJOS ĮGYVENDINIMO DIREKTYVA (ES) .../… kuria dėl sertifikuotos dauginamosios medžiagos ir vaisinių augalų etikečių spalvos ir tiekėjo dokumento turinio iš dalies keičiama Komisijos įgyvendinimo direktyva 2014/96/ES dėl vaisinių augalų dauginamosios medžiagos ir sodininkystės vaisinių augalų, kuriems taikoma Tarybos direktyva 2008/90/EB, ženklinimo, plombavimo ir pakavimo reikalavimų

text:
KOMISIJOS ĮGYVENDINIMO DIREKTYVA (ES) .../…

               2019 10 29

               kuria dėl sertifikuotos dauginamosios medžiagos ir vaisinių augalų etikečių spalvos ir tiekėjo dokumento turinio iš dalies keičiama Komisijos įgyvendinimo direktyva 2014/96/ES dėl vaisinių augalų dauginamosios medžiagos ir sodininkystės vaisinių augalų, kuriems taikoma Tarybos direktyva 2008/90/EB, ženklinimo, plombavimo ir pakavimo reikalavimų

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2008 m. rugsėjo 29 d. Tarybos direktyvą 2008/90/EB dėl prekybos vaisinių augalų dauginamąja medžiaga ir sodininkystei skirtais vaisiniais augalais
                  1
               , ypač į jos 9 straipsnio 1 dalį,

               kadangi:

               (1)Komisijos įgyvendinimo direktyvoje 2014/96/ES
                  2
                išdėstyti vaisinių augalų dauginamosios medžiagos ir sodininkystei skirtų vaisinių augalų ženklinimo reikalavimai, siekiant užtikrinti tos dauginamosios medžiagos bei vaisinių augalų tapatumą ir atsekamumą jais prekiaujant;

               (2)pagal tą direktyvą, Komisija iki 2019 m. sausio 1 d. turėjo peržiūrėti spalvotų etikečių, kuriomis žymima superelitinė, elitinė arba sertifikuota vaisinių augalų dauginamoji medžiaga ir vaisiniai augalai, naudojimą;

               (3)Komisijos atlikta apklausa atskleidė, kad dauguma valstybių narių palankiai vertina spalvotų etikečių naudojimą superelitinei, elitinei arba sertifikuotai vaisinių augalų dauginamajai medžiagai ir vaisiniams augalams žymėti. Apklausos duomenimis, keliose valstybėse narėse Conformitas Agraria Communitatis (toliau – CAC) medžiaga prekiaujama kartu su geltonos spalvos tiekėjo dokumentu, tvirtinamu prie CAC medžiagos;

               (4)tam, kad būtų atsižvelgta į valstybių narių praktiką, ir būtų galima aiškiai atskirti CAC medžiagos tiekėjo dokumentą ir oficialias superelitinės, elitinės ir sertifikuotos medžiagos etiketes, tvirtinant tiekėjo dokumentą prie CAC medžiagos, CAC etiketė turėtų būti geltonos spalvos. Nereikėtų reikalauti, kad tiekėjo dokumentas būtų specialios spalvos, jei dokumentas nėra tvirtinamas prie CAC medžiagos, nes tada nėra pavojaus, kad jis bus painiojamas su bet kuria kita etikete ar dokumentu;

               (5)pagal Įgyvendinimo direktyvą 2014/96/ES nereikalaujama, kad tiekėjo dokumentas būtų konkrečios spalvos, kai tas dokumentas prie CAC medžiagos tvirtinamas kaip etiketė. Kai kuriose valstybėse narėse šiuo metu šiam tikslui naudojamos ne geltonos, o kitos spalvos etiketės. Siekiant išvengti prekybos trukdžių valstybėms narėms turėtų leidžiama pereinamuoju laikotarpiu, ne ilgiau kaip iki 2020 m. balandžio 1 d., savo teritorijose leisti prekiauti CAC medžiaga, prie kurios pritvirtintos ne geltonos spalvos etiketės, jei šios etiketės jau buvo naudojamos;

               (6)be to, patirtis parodė, kad siekiant didesnio prekybos CAC medžiaga visose valstybėse narėse lankstumo, tiekėjo dokumento turinį būtų galima supaprastinti. Kai tiekėjo dokumente yra mažiau informacijos, tiekėjui lengviau sumažinti tą dokumentą, kad jį būtų galima pritvirtinti prie prekybai skirtos CAC medžiagos. Todėl reikėtų numatyti galimybę pasirinkti, ar pateikti informaciją apie CAC medžiagos, kuria prekiaujama, kiekį ir apie valstybę narę, kurioje pagaminta CAC medžiaga, kai ji nėra ta pati valstybė narė, kurioje parengtas tiekėjo dokumentas;

               (7)atsižvelgiant į būtinus visų prekybos kategorijų vaisinių augalų dauginamosios medžiagos ir vaisinių augalų ženklinimo ir tiekėjo dokumentui taikomų reikalavimų pakeitimus, tikslinga iš dalies pakeisti Įgyvendinimo direktyvą 2014/96/ES;

               (8)ši direktyva turėtų būti taikoma nuo 2020 m. balandžio 1 d., kad kompetentingos institucijos ir tiekėjai turėtų pakankamai laiko prisitaikyti prie naujų reikalavimų;

               (9)šioje direktyvoje nustatytos priemonės atitinka Augalų, gyvūnų, maisto ir pašarų nuolatinio komiteto Vaisinių augalų genčių ir rūšių dauginamosios medžiagos skyriaus nuomonę,

               PRIĖMĖ ŠIĄ DIREKTYVĄ:

               1 straipsnis
               Įgyvendinimo direktyvos 2014/96/ES daliniai pakeitimai

               Įgyvendinimo direktyva 2014/96/ES iš dalies keičiama taip:

               (1)2 straipsnio 4 dalis pakeičiama taip:

               „4.Etiketės spalva:

               (a)superelitinės medžiagos etiketė – baltos spalvos su įstriža violetine juosta;

               (b)elitinės medžiagos etiketė – baltos spalvos;

               (c)sertifikuotos medžiagos etiketė – mėlynos spalvos.“

               (2)5 straipsnis pakeičiamas taip:

               „5 straipsnis
               Tiekėjo dokumentas CAC medžiagai

               1.Valstybės narės užtikrina, kad CAC medžiaga būtų prekiaujama su tiekėjo parengtu dokumentu, atitinkančiu 2, 3 ir 4 dalių reikalavimus (toliau – tiekėjo dokumentas).

               Valstybės narės užtikrina, kad tiekėjo dokumentas nebūtų panašus į 3 straipsnyje nurodytą pridedamą dokumentą, tam, kad tų dviejų dokumentų nebūtų įmanoma supainioti.

               2.Tiekėjo dokumente turi būti nurodoma bent ši informacija:

               (a)nuoroda „ES taisyklės ir standartai“;

               (b)valstybė narė, kurioje parengtas dokumentas, arba atitinkamas kodas;

               (c)atsakinga oficiali įstaiga arba atitinkamas kodas;

               (d)tiekėjo pavadinimas arba jo registracinis numeris ar kodas, kurį suteikė atsakinga oficiali įstaiga;

               (e)atskiras serijos numeris, savaitės numeris arba siuntos numeris;

               (f)botaninis pavadinimas;

               (g)nuoroda „CAC medžiaga“;

               (h)veislės pavadinimas ir, jei reikia, klonas. Jei tai veislei nepriklauso poskiepiai – atitinkamas rūšies pavadinimas arba tarprūšinis hibridas. Jei tai skiepyti augalai, tokia informacija pateikiama apie poskiepius ir į viršūnę skiepytus augalus. Jeigu tai veislės, kurių oficialios registracijos arba augalo veislės teisinės apsaugos paraiškos nagrinėjamos, nurodoma ši informacija: „siūlomas pavadinimas“ ir „paraiška nagrinėjama“;

               (i)dokumento išdavimo data.

               3.Jeigu tiekėjo dokumentas tvirtinamas prie CAC medžiagos, jis turi būti geltonos spalvos.

               4.Tiekėjo dokumentas turi būti atspausdintas viena iš oficialiųjų Sąjungos kalbų, jis turi būti aiškiai matomas ir įskaitomas.“

               2 straipsnis
               Perkėlimas į nacionalinę teisę

               1.Valstybės narės iki 2020 m. kovo 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo 2020 m. balandžio 1 d.

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis
               Pereinamojo laikotarpio priemonės

               1.Valstybėms narėms leidžiama iki 2021 m. birželio 30 d. savo teritorijoje leisti prekiauti Conformitas Agraria Communitatis (toliau – CAC) medžiaga, prie kurios pritvirtintos ne geltonos spalvos etiketės, jei šios etiketės jau buvo naudojamos iki 2020 m. balandžio 1 d.

               2.Valstybės narės užtikrina, kad prekiaujant CAC medžiaga laikoma vaisinių augalų dauginamoji medžiaga ir vaisiniai augalai tiekėjo dokumente, naudojamame kaip etiketė, būtų identifikuojami pateikiant nuorodą į šį straipsnį.

               4 straipsnis
               Įsigaliojimas

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               5 straipsnis
               Adresatai

               Ši direktyva skirta valstybėms narėms.

               Priimta Briuselyje 2019 10 29

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 267, 2008 10 8, p. 8.

                     (2)

                  2014 m. spalio 15 d. Komisijos įgyvendinimo direktyva 2014/96/ES dėl vaisinių augalų dauginamosios medžiagos ir sodininkystės vaisinių augalų, kuriems taikoma Tarybos direktyva 2008/90/EB, ženklinimo, plombavimo ir pakavimo reikalavimų
                   (OL L 298, 2014 10 16, p. 12).